এবার বিধানসভা ভোটকে শান্তিপূর্ণ করতে শুধু ভোটকর্মী আর নিরাপত্তাকর্মীর উপরেই নির্ভর করবে না নির্বাচন কমিশন। যে কেউ সেই দায়িত্ব পালন করতে পারবেন। খুব সহজেই কারচুপি কিংবা গোলমালের খবর পৌঁছে দিতে পারবেন। তার জন্য একটি মোবাইল অ্যাপ আনছে কমিশন। অ্যাপের নাম সমাধান।
গোলমাল দেখলে যে কেউ ওই অ্যাপ ব্যবহার করে কমিশন অফিসে শুধু খবর নয়, ছবিও পাঠিয়ে দিতে পারবেন। তার পরেই পরিস্থিতি অনুযায়ী দ্রুত ব্যবস্থা নেবে কমিশন। এই রাজ্যে বিগত ভোটগুলির অভিজ্ঞতা থেকেই নতুন এই পদ্ধতি আনছে কমিশন। বিভিন্ন রাজনৈতিক দল বুথে দাদাগিরি চালালেও ব্যবস্থা নেওয়া যায়নি তথ্য প্রমাণের অভাবে। পুলিশ বা কেন্দ্রীয় বাহিনী দিয়ে সবটা মোকাবিলা করা সম্ভব হয়নি। এবার তাই সব ভোটারকেই নজরদার বানাচ্ছে কমিশন।
এলাকায় উত্তেজনা বা শাসানির কারণে অনেকেই ভোট কেন্দ্র পর্যন্ত পৌঁছতে পারেন না। সেই ক্ষেত্রেও তাঁদের পাশে দাঁড়াবে কমিশন। অ্যাপের মাধ্যমেই জানাতে হবে কমিশনকে। প্রয়োজনে পুলিশের গাড়ি পাঠিয়ে ওই ভোটারকে ভোটকেন্দ্রে পৌঁছে দেওয়া হবে।
যে কোনও অ্যান্ড্রয়েড মোবাইল ফোনে ওই অ্যাপ ডাউনলোড করা যাবে। কোন সময়ে, কীভাবে সেই অ্যাপ ব্যবাহার করা যাবে, তা নির্বাচনের দিনক্ষণ ঘোষণার পরে বিজ্ঞাপন দিয়ে জানাবে কমিশন। শুধু পশ্চিমবঙ্গই নয়, আসন্ন পাঁচটি রাজ্যের বিধানসভা নির্বাচনেই ওই অ্যাপ চালু হচ্ছে। দেশে নির্বাচনের ক্ষেত্রে এই প্রথমবার এই পদ্ধতি চালু হচ্ছে।
অ্যাপ-এর সাহায্যে সাধারণ মানুষ বা রাজনৈতিক দল কমিশনের পোর্টালে অভিযোগ জানানোর সঙ্গে সঙ্গেই তা পৌঁছে যাবে সংশ্লিষ্ট এলাকার পুলিশের সেক্টর অফিসার ও নির্বাচন কমিশন নিযুক্ত পর্যবেক্ষকের কাছে। তাঁরা সঙ্গে সঙ্গে দরকারি ব্যবস্থা নেবেন। কার্যত এবার সাধারণ মানুষও ভোট পর্যবেক্ষকের ভূমিকা নিতে পারবেন। নতুন এই অ্যাপ ‘সমাধান’-এর মাধ্যমে ভোটের আগেই কোনও অভিযোগ এলে তা পৌঁছে যাবে জেলার পুলিশ সুপার ও জেলাশাসকের কাছে। তাঁরা আগাম ব্যবস্থা নিতে পারবেন।
নির্বাচন কমিশন সূত্রে খবর, ‘সমাধান’ অ্যাপ-এর মাধ্যমে আসা অভিযোগ জানানোর সঙ্গে সঙ্গে একটি 'ডকেট' নম্বর পাবেন অভিযোগকারী। নির্দিষ্ট সময়ের পরে কমিশনের পোর্টালে তিনি দেখে নিতে পারবেন, ওই অভিযোগের ভিত্তিতে কী ব্যবস্থা নেওয়া হয়েছে। ব্যবস্থা না নেওয়া হয়ে থাকলে ওই ব্যক্তি ফের অভিযোগ দায়ের করতে পারবেন। তবে ভোটকেন্দ্রের ১০০ মিটারের মধ্যে মোবাইল ফোন নিয়ে যাওয়া যাবে না।
দেখা যাক, স্মার্ট ফোন কতটা স্মার্ট করতে পারে রাজ্যের বিধানসভা ভোটকে।
আরও পড়ুন
‘ভোটে জিতলে চাকরি’ সহজে বলা যাবে না কেন?
সময়ের আগেই রাজ্যে এল কেন্দ্রীয় বাহিনী